Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi kaksi- ja kolmipyöräisten moottoriajoneuvojen tyyppihyväksynnästä annetun neuvoston direktiivin 92/61/ETY muuttamisesta"



Virallinen lehti nro C 368 , 20/12/1999 s. 0001 - 0002



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi kaksi- ja kolmipyöräisten moottoriajoneuvojen tyyppihyväksynnästä annetun neuvoston direktiivin 92/61/ETY muuttamisesta" (1999/C 368/01) Neuvosto päätti 8. lokakuuta 1999 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 7. lokakuuta 1999. Esittelijä oli Paulo Barros Vale. Talous- ja sosiaalikomitea hyväksyi 20. ja 21. lokakuuta 1999 pitämässään 367. täysistunnossa (lokakuun 21. päivän kokouksessa) seuraavan lausunnon äänin 93 puolesta, 3 vastaan 7:n pidättyessä äänestämästä. 1. Johdanto 1.1. Ehdotetun direktiivin ensisijaisena tarkoituksena on muuttaa direktiiviä 92/61/ETY sen ajantasaistamiseksi ja selkiyttämiseksi. 1.2. Ehdotuksen antaminen on perusteltua, sillä esitetyissä muutoksissa ei ole kyse pelkästään aiemman direktiivin mukauttamisesta tekniikan kehitykseen. 2. Yleistä 2.1. Ehdotus direktiivin 92/61/ETY muuttamisesta perustuu tarpeeseen selkiyttää tiettyjä nykyisiä vaatimuksia erityisesti kansallisten tyyppihyväksyntien voimassaoloaikojen osalta. Lisäksi on tarpeen lisätä direktiiviin uusia vaatimuksia erityisesti tyyppihyväksyntätodistusten numeroinnista, sarjan viimeisiä ajoneuvoja koskevista poikkeuksista ja "uusista tekniikoista". Vastaavia vaatimuksia sovelletaan jo muihin moottoriajoneuvoihin. 2.2. Näin ollen alkuperäiseen direktiiviin sekä tyyppihyväksyntäprosessiin liittyviin asiakirjoihin esitetään muutoksia. 2.3. Vaikka on tarpeen kehittää tyyppihyväksyntäjärjestelmiä, jotka mahdollistavat kriteerien yhtenäisyyden, komitean mielestä kaikilla jäsenvaltioilla ei ole vielä sellaisia teknis-hallinnollisia perusrakenteita, joilla olisi mahdollista toteuttaa tyyppihyväksyntä niin yksityiskohtaisesti ja siinä laajuudessa kuin direktiiviehdotus edellyttää. Tämä vaikuttaa siten, että useat valmistajat joutuvat turvautumaan EU:n ulkopuolisten maiden tyyppihyväksyntäviranomaisiin, jolloin menettelyyn kuluu enemmän aikaa, ja se aiheuttaa enemmän vaivaa ja kustannuksia. Käytännössä se tarkoittaa kilpailun vääristymistä. Komission tuleekin vaatia kaikkia jäsenvaltioita luomaan omat tyyppihyväksyntärakenteensa. 3. Erityistä 3.1. Komitea kannattaa komission ehdotusta parantaa kaksi- ja kolmipyöräisten moottoriajoneuvojen tyyppihyväksyntää koskevaa puitedirektiiviä siten, että järjestelmän yhdenmukaisuutta voidaan lisätä yhtenäistämällä noudatettavia vaatimuksia. 3.2. Komitea on lisäksi tyytyväinen komission päätökseen kuulla ehdotuksen laatimisen yhteydessä alaa edustavia tahoja. 3.3. Ottaen huomioon polkimilla ja sähkökäyttöisellä apumoottorilla varustettuihin uudentyyppisiin ajoneuvoihin liittyvät ympäristölliset ja muut edut tulee komitean mielestä direktiiviehdotuksen 1 artiklan 1 kohdan a alakohdan viimeinen luetelmakohta korvata seuraavasti: - tehosteisin polkimin varustettuihin polkupyöriin, joissa on sähkökäyttöinen apumoottori, jonka tehonsyöttö pienenee asteittain ajoneuvon nopeuden kasvaessa ja lakkaa nopeudella 35 km/h, ja joita ei voida kuljettaa pelkästään kyseisen moottorin voimalla. 3.4. Kun otetaan huomioon aiemmin mainitut alan erityispiirteet ja rajoitukset sekä pyrkimys siihen, että ala kehittyy ja mukautuu markkinoiden jatkuviin muutoksiin, komitea ehdottaa, että pieniin sarjoihin kuuluvien ajoneuvojen määrä nostetaan 200:sta 300:aan, jolloin tuottajien toiminta markkinoilla helpottuisi, sillä ne saisivat entistä johdonmukaisempaa ja luotettavampaa palautetta, jonka avulla alalle saataisiin samalla sen vaatimaa dynaamisuutta. 3.5. Komitean mielestä direktiiviehdotuksen sarjan viimeisiä ajoneuvoja koskevan liitteen VIII kohdan a määritelmä tulisi muotoilla uudelleen selkiyttämällä sitä ja poistamalla siitä tulkintamahdollisuudet. 3.6. Vaikka yhdenmukaistaminen ja selkiyttäminen ovat välttämättömiä, komitea on sitä mieltä, että koska alalla on omat erityispiirteensä ja se on esim. autoalaan verrattuna sekä välineistön ja varojen että mittasuhteiden osalta erilainen, direktiivi saattaa olla liian yksityiskohtainen ja vaativa sekä tarpeettoman joustamaton tiettyjen osatekijöiden välttämättömän korvaamisen suhteen. 3.6.1. Komitea ehdottaakin, että tuotantoyrityksen ja/tai vaatimustenmukaisuustodistusten allekirjoittajan vastuukysymyksiä pohditaan, jotta järjestelmän puitteissa voitaisiin sallia tyyppihyväksynnän saaneiden ajoneuvojen pienet muutokset ilman uutta tyyppihyväksyntää sillä ehdolla, etteivät muutokset vaikuta turvallisuuteen eivätkä kohdistu keskeisiin osiin. 4. Päätelmä 4.1. Komitea on tyytyväinen komission aloitteeseen ja toimiin eri jäsenvaltioiden menetelmien ja menettelyiden yhdenmukaistamiseksi ja yhtenäistämiseksi. Näin toteutetaan todellista Euroopan unionia. 4.2. Komitea ilmoittaa vielä kerran kannattavansa kaikkia direktiiviehdotukseen sisältyviä muutoksia ja lisäyksiä, mutta toivoo, että komissio ottaa huomioon esitetyt ehdotukset ja tekee alkutekstiin tarvittavat muutokset ja lisäykset. Bryssel 21. lokakuuta 1999. Talous- ja sosiaalikomitean puheenjohtaja Beatrice RANGONI MACHIAVELLI